b"\n_START_ARTICLE_\nTrasplantament\n_START_PARAGRAPH_\nEn medicina, un trasplantament \xc3\xa9s una operaci\xc3\xb3 quir\xc3\xbargica que consisteix a reempla\xc3\xa7ar un \xc3\xb2rgan o teixit que ha perdut la seva funci\xc3\xb3 per un de funcional, provinent d'un donant viu o mort. La difer\xc3\xa8ncia entre trasplantament i implant \xc3\xa9s que el primer es fa amb una anastomosi quir\xc3\xbargica dels vasos sanguinis nodridors i/o funcionals, mentre que l'implant \xc3\xa9s avascular. Un tipus de trasplantament particular \xc3\xa9s la transfusi\xc3\xb3 de sang, tanmateix en un sentit estricte, es parla de trasplantaments quan es tracta d'implantar teixits cohesionats. Una de les dificultats despr\xc3\xa9s del trasplantament \xc3\xa9s el rebuig del mateix per part del sistema immunitari especialment si el donant \xc3\xa9s una persona diferent que el receptor.\n_START_SECTION_\n\xc3\x92rgans trasplantats\n_START_PARAGRAPH_\nEls trasplantaments m\xc3\xa9s freq\xc3\xbcents s\xc3\xb3n els de rony\xc3\xb3. Se'n fan tamb\xc3\xa9 molts de fetge, cor, pulm\xc3\xb3, p\xc3\xa0ncrees i m\xc3\xa9s rarament d'intest\xc3\xad._NEWLINE_Pel que fa als teixits es trasplanta: c\xc3\xb2rnia, os, v\xc3\xa0lvula card\xc3\xadaca o vas sanguini i medul\xc2\xb7la \xc3\xb2ssia. M\xc3\xa9s experimentalment es trasplanten teixits compostos com la m\xc3\xa0 o parts de la cara._NEWLINE_Hi ha d'haver una certa compatibilitat immunol\xc3\xb2gica entre el receptor i l'\xc3\xb2rgan trasplantat a fi de disminuir el risc de rebuig del trasplantament (reacci\xc3\xb3 del sistema immunitari del receptor contra l'\xc3\xb2rgan trasplantat que pot portar a la destrucci\xc3\xb3 d\xe2\x80\x99aquest \xc3\xbaltim). Com a m\xc3\xadnim es requereix una compatibilitat al nivell del grup sanguini._NEWLINE_La transfusi\xc3\xb3 sangu\xc3\xadnia no es considera com un trasplantament, ja que no porta els mateixos problemes ni requisits.\n_START_SECTION_\nDonaci\xc3\xb3 i trasplantament d'\xc3\xb2rgans\n_START_PARAGRAPH_\nHabitualment procedeixen de cad\xc3\xa0vers en un estat de mort cerebral, en aturada card\xc3\xadaca definitiva, o en alguns casos (rony\xc3\xb3, part del fetge, l\xc3\xb2bul pulmonar) s'extreuen d'una persona viva.\n_START_SECTION_\nHist\xc3\xb2ria\n_START_PARAGRAPH_\nEl dif\xc3\xadcil inici dels trasplantaments renals, tant per la proced\xc3\xa8ncia de l\xe2\x80\x99\xc3\xb2rgan com per les t\xc3\xa8cniques utilitzades, fan que no sigui fins al 1940-1950, a Fran\xc3\xa7a i Estats Units, quan es realitzaran els primers trasplantaments renals amb \xc3\xa8xit. Les dificultats en els primers intents van fer creure que els trasplantaments nom\xc3\xa9s podrien ser entre bessons monozig\xc3\xb2tics. A Espanya es van iniciar durant la d\xc3\xa8cada dels 60, essent en l'actualitat _NEWLINE_un dels pioners en els trasplantaments renals i capdavanters en el ranking mundial. Actualment es realitzen al voltant de 2.000 trasplantaments renals anuals, sent m\xc3\xa9s de 4.000 pacients que es troben en llista d\xe2\x80\x99espera._NEWLINE_La donaci\xc3\xb3 \xc3\xa9s un acte altruista i an\xc3\xb2nim pel qual una persona, o la seva fam\xc3\xadlia, manifesta la voluntat que, a partir del moment de la seva mort, qualsevol part del seu cos que sigui apta per al trasplantament pugui ser utilitzada per ajudar a altres persones o per a mitjans cient\xc3\xadfics. Qualsevol persona pot ser donant (amb bona salut fins al moment de la donaci\xc3\xb3). Estan acceptades des del punt de vista m\xc3\xa8dic, \xc3\xa8tic i legal. Les donacions poden ser de donant viu o donant cad\xc3\xa0ver (en mort cerebral o per parada cardiorespirat\xc3\xb2ria). Es donen \xc3\xb2rgans, teixits, sang i precursors hematopo\xc3\xa8tics._NEWLINE_Els receptors seran aquelles persones en llista d\xe2\x80\x99espera que siguin m\xc3\xa9s semblants gen\xc3\xa8ticament._NEWLINE_Perqu\xc3\xa8 la donaci\xc3\xb3 sigui possible, l\xe2\x80\x99individu haur\xc3\xa0 d\xe2\x80\x99estar en mort cerebral, \xc3\xa9s a dir, abs\xc3\xa8ncia d\xe2\x80\x99activitat en el cervell i en el tronc de l\xe2\x80\x99enc\xc3\xa8fal. Existeix un protocol d\xe2\x80\x99exploraci\xc3\xb3 cl\xc3\xadnica pel diagn\xc3\xb2stic de mort encef\xc3\xa0lica._NEWLINE_En la compatibilitat donant-receptor s\xe2\x80\x99han de tenir en compte molts factors: grup sanguini, sistema HLA, inexist\xc3\xa8ncia d\xe2\x80\x99anticossos en el receptor contra l\xe2\x80\x99\xc3\xb2rgan i factors f\xc3\xadsics. _NEWLINE_A partir de les necessitats i dels perfils dels pacients es desenvolupen les llistes d\xe2\x80\x99espera (bases de dades, espec\xc3\xadfiques per a cada \xc3\xb2rgan, que permeten escollir el receptor m\xc3\xa9s adequat), dins les quals cal remarcar les llistes d\xe2\x80\x99espera especial en les que hi figuren persones en urg\xc3\xa8ncia (urg\xc3\xa8ncia 0 i extrema urg\xc3\xa8ncia), persones hiperimmunitzades i nens. _NEWLINE_Legislaci\xc3\xb3: la Llei de Trasplantament 30/1979 de 27 d\xe2\x80\x99octubre de l\xe2\x80\x99Estat Espanyol, \xc3\xa9s una llei de consentiment presumpte: tothom \xc3\xa9s donant si no ha deixat const\xc3\xa0ncia en vida del contrari, aix\xc3\xb2 no obstant, sempre \xc3\xa9s la fam\xc3\xadlia la que ho decideix."